Terwyl hy nog as ‘n joernalis gewerk het, het Johannes Kerkorrel in 1986 vir die eerste keer die verhoog betree. Hy het ‘n uiters satiriese politieke kabaret saam met die skrywer Elmarie Kitshoff en die sangeres Lieze Stassen by die Green Room in Kaapstad aangebied.
In 1992 het hy as die Suid-Afrikaanse korrespondent vir die Belgiese Radio 1-program Het einde van de wêreld begin werk, en sedertdien bied hy ‘n weeklikse rubriek oor Suid-Afrika op die radio aan.
In 1995 het hy die FNB Sama-prys vir die beste popvertolking gewen en die dokumentêre program Speel my pop, wat deur Ken Kirsten vir SABC 3 gemaak is en wat drie video’s van die Cyanide-projek ingesluit het, het ‘n Artes gewen.
Sy vierde album, Ge-Trans-For-Meer, is geskryf terwyl hy in Kaapstad gebly het en dit sluit ook sy eie weergawe van die tradisionele Afrikaanse liedjie “Al lê die berge nog so blou” in. Sy vertoning met dieselfde titel en wat materiaal van sy nuwe album ingesluit het, het stil-stil in Suid-Afrika uitverkoop. Dié CD het twee FNB Sama-pryse ingepalm – vir die beste Afrikaanse vertolking en vir die beste manlike sanger.